Πάπας Ιωάννης Γ΄

Ο **Πάπας Ιωάννης Γ΄** (Papa Giovanni III, ... - 13 Ιουλίου 574) ήταν Πάπας από τις 17 Ιουλίου του 561 έως το θάνατό του το 574. Διαδέχθηκε τον Πάπα Πελάγιο Α΄. Καταγόταν από τη Ρώμη και ονομαζόταν Κατελίνος. Το ποντιφικάτο του διήρκεσε 13 χρόνια, ωστόσο ελάχιστα στοιχεία είναι γνωστά γι' αυτό εξαιτίας της εξαφάνισης των γραπτών μαρτυριών από τους Λομβαρδούς, οι οποίοι πραγματοποίησαν επιδρομή εκείνη την περίοδο. Τον διαδέχθηκε ο Βενέδικτος Α΄. Ο Κατελίνος γεννήθηκε στην Ρώμη από διακεκριμένη οικογένεια, ο πατέρας του Αναστάσιος είχε τον τίτλο Λαμπρότατος ένα υψηλότατο αξίωμα στην Ρωμαική Σύγκλητο. Ο Κατελίνος ταυτίζεται πιθανότατα με τον Υποδιάκονο Ιωάννη ο οποίος δημιούργησε μια συλλογή αποσπασμάτων για τους Εκκλησιαστικούς Πατέρες και μετάφρασε ένα έργο που αφορούσε τους Πατέρες της Ερήμου το οποίο ξεκίνησε ο Πάπας Πελάγιος Α΄.

## Παποσύνη

Ο Κατελίνος εξελέγη νέος Πάπας ως διάδοχος του Πελάγιου Α΄, ακολούθησε η στέψη του στον Παπικό θρόνο με το όνομα Ιωάννης (17 Ιουλίου 561). Η Παποσύνη του Ιωάννη Γ΄ χαρακτηρίστηκε από δύο σημαντικά γεγονότα στα οποία ο ίδιος δεν μπορούσε να επέμβει. Ο κορυφαίος ανατολικός αυτοκράτορας στην Βυζαντινή Αυτοκρατορία Ιουστινιανός Α´ πέθανε (565), είχε στρέψει έντονα το ενδιαφέρον του στην Ιταλία παρά τα προβλήματα που αντιμετώπιζε στα Βαλκάνια με Άραβες, Πέρσες και Άβαρους. Το δεύτερο σημαντικό γεγονός της Παποσύνης του οι Λομβαρδοί επιτέθηκαν στην Ιταλία (568), κατέκτησαν το μεγαλύτερο τμήμα της βόρειας και την κεντρική σπονδυλική στήλη της χερσονήσου κλονίζοντας την αυτοκρατορική διοίκηση. Η είσοδος τους απείλησε σοβαρά ακόμα και την ίδια την Ρώμη, επέβαλε τον Αρειανισμό κλονίζοντας επιπλέον την ορθή πίστη στην Ρωμαιοκαθολική Εκκλησία. Την εποχή της προέλασης των Λομβαρδών ο νεοδιορισθείς κυβερνήτης της Ραβέννας Λογγίνος στάθηκε ανίκανος να τους σταματήσει.

Ο Ιωάννης Γ΄ μετέβη στην Νάπολη στην οποία ο κυβερνήτης στρατηγός Ναρσής ήταν έτοιμος να επιστρέψει στην Κωνσταντινούπολη. Οι κάτοικοι είχαν διαμαρτυρηθεί για την βαρύτατη φορολογία του και ο αυτοκράτορας Ιουστίνος Β΄ τον ανακάλεσε, ο ίδιος αντί για την Κωνσταντινούπολη μετέβη στην Ρώμη να συναντήσει τον Ιωάννη Γ΄. Το λαικό μίσος απέναντι στον Ναρσή επεκτάθηκε και στον σύμμαχο του Πάπα, έφτασε σε τέτοιο σημείο που ο Ιωάννης Γ΄ αναγκάστηκε να δραπετεύσει από την Ρώμη και να καταφύγει στις Κατακόμβες κατά μήκος της Αππίας Οδού, δύο μίλια έξω από την πόλη. Τα καθήκοντα του εξακολουθούσε να τα εκτελεί από τις Κατακόμβες όπως επίσης και την χειροτονία των επισκόπων. Με τον θάνατο του Ναρσή (572) ο Ιωάννης Γ΄ επέστρεψε στο Ανάκτορο του Λατερανού. Οι δύο καταδικασθέντες ιερείς από την Σύνοδο της Λυών (567) έπεισαν τον βασιλιά της Βουργουνδίας Γοντράνος ότι ήταν άδικη η καταδίκη τους και τους ζήτησε να καταφύγουν στον Πάπα. Ο Ιωάννης Γ΄ διάβασε τις επιστολές του Γοντράνος, έκρινε με δικαιοσύνη ότι ήταν άδικη η καταδίκη τους και τους αποκατέστησε. Ο Πάπας Ιωάννης Γ΄ πέθανε σύμφωνα με το Liber Pontificalis (13 Ιουλίου 574) και τάφηκε στην Βασιλική του Αγίου Πέτρου, τον διαδέχθηκε ο Πάπας Βενέδικτος Α΄.

## Παραπομπές



## Πηγές

*  Άρθρο για τον Ιωάννη στην Καθολική Εγκυκλοπαίδεια.
*Martindale, John R.; Jones, A.H.M.; Morris, John (1992), The Prosopography of the Later Roman Empire – Volume III, AD 527–641, Cambridge University Press.
*Jeffrey Richards, The Popes and the Papacy in the Early Middle Ages (London: Routledge and Kegan Paul, 1979)

        

Κατηγορία:Πάπες
Κατηγορία:Ιταλοί Πάπες
Κατηγορία:Πάπες 6ου αιώνα
Κατηγορία:Βυζαντινοί του 6ου αιώνα